
  Kapitola dvadsiata druhá


  


  Vraj aj rozpadnuté veci sa dajú pozliepať a budú funkčné, ale už nikdy nebudú TAKÉ. Samozrejme, fakt, že sa z nich stane niečo ONAKÉ, neznamená zákonite niečo horšie alebo menej hodnotné, len s inakosťou treba vedieť naložiť, zvlášť keď ide o lásku.


  Viktor sa mojej sestre neozval šesť mesiacov. Medzitým sa odsťahovala späť k našim, dokončila školu a v práci, ako to už býva, na rozdiel od súkromia excelovala.


  Často prichádzala do Rusoviec večer na víno, lebo Martin chodil aj tak neskoro, aspoň som nebola sama, a v hosťovskej už mala permanentne ustlané. Vypestovala si kruhy smútku pod očami, trpko zvesené kútiky a od zrútenia ju uchránila len zlosť na Viktora.


  „Chápeš, on je taký tvrdohlavý, že sa neozve prvý. Ako decko v materskej škole!!! Čo je toto za povahu, kurvafix?“ vykrikovala z gauča pred televízorom, a repertoár sa evidentne neobmieňal.


  „Aj to, ako sa správa pri rozchode, ti o ňom veľa naznačí, moja. Asi máš do činenia s extra urážlivým prototypom muža. Zase si sa niečo o ňom dozvedela.“


  „Ani neviem, či sme sa rozišli. To keď niekto vstane od stola a drbne v reštaurácii dverami, je rozchod? Po roku a pol??? Nezvyknú si to ľudia napísať? Alebo povedať? Daniel Day-Lewis to odfaxoval Isabelle Adjaniovej, keď s ním otehotnela. Aspoň niečo,“ mudrovala sestra a prepínala bezmyšlienkovite kanály.


  Tisíckrát sme prebrali závozníka odpredu aj odzadu, Kefalóniu dvakrát toľko, a nedospeli sme k ničomu.


  „Teraz už určite opicháva nejakú, čo má chuť stále,“ štartovala sa a v polovici fľaše archívneho Chardonnay rozľútostene prehodila: „Vieš čo? Vieš, čo by mali urobiť? Mali by uzákoniť do toho manželského sľubu aj niečo ako – až kým nás sex nerozdelí. Lebo každého rozdelí.“


  „Každého,“ zopakovala s prorockým nádychom a kopla do seba posledný glg.


  „Zlatko, neunáhli sa,“ rozosmiala som sa. „No tak si mu povedala, čo máš na srdci, a on tiež. Teraz už len záleží, či ťa dosť ľúbi, aby prehryzol svoju márnomyseľnosť. Ak nie, mala by si sa pohnúť ďalej, sestrička.“


  To bol moment, pri ktorom sa jej pravidelne zaliali oči slzami.


  „Ježiš, to je hrozné. Ako môže byť niekto schopný zahodiť všetko, čo medzi nami bolo, pre pár slov? Navyše pravdivých?“


  „Muž nechce počuť pravdu, Gréti. On ju veľmi dobre vie, minimálne cíti. Od teba chce počuť – ideálne nič alebo také táraniny, že vieš, že to má ťažké, ale že on to určite zvládne, blá-blá.“


  „Počúvaj, a odkiaľ to ty vieš, keď máš doma developera?“


  „Čo som si len za posledný rok vypočula u seba v ordinácii, to je vysoká škola psychológie. Zajtra by som si mohla otvoriť poradňu. Baby k nám nechodia len pre vrásky a celulitídu, chodia sa vyrozprávať. Niekedy si dokonca myslím, že v prvom rade preto.“


  „Aj tak to nechápem. Podľa mňa sú urážlivé ženy, nie muži. Tí sa zvyknú nasrať, to trvá maximálne pár hodín alebo dní, a potom veci riešia.“


  „Možno sa nasral na šesť mesiacov. A čo keď sa ti nechce ozvať prvý, lebo si nie je istý, či ho ešte chceš?“


  „Počúvaj, prečo sa ho furt zastávaš? Ani bohovi mu nenapíšem. Chlap sa má ozvať prvý.“


  Usmiala som sa, lebo som aj tak vedela, že moje dohadzovanie prekukne v letku a zmetie ho z povrchu zemského.


  Bola som si istá, že títo dvaja patria k sebe, len sú tvrdohlaví ako mulice.


  „Kedy príde Martin?“ spýtala sa sestra zívajúc.


  „Už mal byť doma,“ pozrela som sa na hodinky a zamračene som konštatovala, že si už nepamätám deň, keď by prišiel pred ôsmou.


  Zababušila som sa do deky vo fotelke, obchádzali ma driemoty.Majka bola na kongrese v Miláne,tak som ťahala dlhú službu a necítila som si ruky ani nohy.


  Zavolala som na Martinov mobil, nedvíhal.


  „V budúcom živote nechcem podnikateľa, nechcem,“ zafňukala som s dekou vytiahnutou po bradu a zaryla som sa ešte hlbšie do nášho mäkkého kresla. Bol to jediný predmet, ktorý sme si priniesli z nášho pôvodného bytíka, mali sme naň spomienky. Viac neslušné ako slušné, ale pri spomienkach o to nejde.


  „Teš sa, že je úspešný,“ vzdychla otrávene sestra. „Zober si do postele tú peknú kartu od devízového účtu a objímaj si ju.“


  „Keby sa tak dali spárovať, vytvorili by sme z nich dokonalého jedinca. Maja má teraz troch nápadníkov a vraví, že keby si z nich mohla povyberať niektoré vlastnosti a telesné prednosti, vytvorila by si jedného dokonalého chlapa.“


  „Chytráčka,“ obrátila sa Gréta ku mne. „Len mi povedz, čiu hlavu by mal ten náš klon. Martinovu či Viktorovu?“


  Práve išlo do tuhého, keď buchla železná bránka a prišiel Martin.


  „Volala som ti,“ povedala som mu vyčítavo na privítanie.


  „Prepáč,“ vtisol mi bozk do vlasov a cestou do spálne, kde si vždy pozrel spiaceho Filipka, si dával dole kravatu. „Mali sme rokovanie s investorom a zabudol som si vypnúť tichý profil.“


  „Uhm. So svojou manželkou už nikdy nepovečeriaš?“ spýtala som sa rezignovane a už som vyťahovala kura z rúry spolu s ryžou, ktoré som priebežne prihrievala, aby neboli úplne studené, kým príde.


  „Vidíš, Kleopatra, len prídem domov, a už do mňa rýpe. Povedz, oplatí sa mi vôbec chodiť?“ prehodil smerom k sestre.


  „Drahý švagor, mňa do vašich interpersonálnych konfliktov nezaťahuj.“


  „Boli sme v čínskej reštaurácii, nie som hladný,“ zakričal z kúpeľne.


  „Super,“ naježila som sa.


  „Môžem chodiť aj do krčmy s kamarátmi,“ pridal povinnú repliku.


  „No vidím, že som tu dobre na porozchodovej terapii,“ zahuhňala sestra.


  „Mohol by si malý poupratovať tie hračky, nemusia sa váľať po celom dome,“ podotkol Martin, keď zakopol pred krbom o pretekárske autíčko.


  Hľadela som naňho a predýchala som poznámku o tom, že tu bačujeme s Filipkom de facto len dvaja, takže sa nemienim zaoberať niekoľkými rozťahanými hračkami.


  Hlavne, keď je na ne naozaj vskutku veľkorysý priestor.


  „Ako bolo?“ pohladkala som ho po chrbte.


  „Dlho a únavne. Milión vecí, čo musím riešiť, lebo som obklopený neschopnými ľuďmi. Vyzerá to tak, že ideme stavať v Stupave,“ uškrnul sa. „Tridsaťdva rodinných domov.“


  „Waw!“ ožila sestra.


  „Fúha,“ opatrne som pritakala. Zase zarobíme. A zase si muža uvidím o niečo menej.


  Okolo jedenástej, keď už Martin dávno spal a my sme ešte raz rozdiskutovali prierez Viktorovou osobnostnou štruktúrou, som sa odhodlane vykuklila zdeky.


  „Vieš, čo je zvláštne?“ Sestra sa zvinula na gauči do polohy, ktorá predznamenávala prichádzajúci spánok. „Už som u vás bola toľko večerov, a ani raz som nepočula Martina spýtať sa, ako si sa mala v robote ty.“


  


  Kapitola dvadsiata tretia


  


  Vypovedať veci je niekedy riziko, lebo až vypovedaním zázračne ožijú a začnú robiť šarapatu. Najčastejšie a najradšej v slabých článkoch, ktoré si ich existenciu dovtedy nepripúšťali. Áno, Martin sa na moju robotu nepýtal. Lebo nedosahovala prestíž, dôležitosť a už vôbec nie výnosnosť jeho roboty. Lebo bola preňho podradná? Smiešna? Ktovie. Popri jeho podnikaní bola „naša“ klinika fakt len milý koníček. Nosila som domov veľmi slušných pätnásťtisíc mesačne. A Martin, netuším. Desaťkrát toľko? Dvadsať? Päťdesiat? Ako kedy.


  Dal nám bez mihnutia brvou vymeniť okná, lebo cez ne prefukovalo, a neskôr nám „len tak“ vybártroval s jedným zo svojich obchodných partnerov stroje na zoštíhlenie za niekoľko miliónov. To áno.


  Ale nikdy sa ma nespýtal, ako som sa mala, koľko bolo ľudí, kto sú tie ženy, čo s nimi robím, či sú spokojné, či ma niečo trápi alebo teší.


  Môj svet, tvoj svet. Ako rýchlo sa to rozdelí, keď to ľudia prehliadnu. Pristala som na tú hru, lebo mi pripadala logická. Všetok blahobyt v našej rodine manažoval Martin, musela som predsa uprednostniť jeho problémy a jeho selekciu dôležitých udalostí. Bola som síce dobrá a vyhľadávaná doktorka, ale ešte viac som bola žena TOHO Farkaša. Toho, čo točil toľko peňazí a zamestnával ľudí, ktorých mená a tváre sa mi už dávno plietli. Nikdy som nepremýšľala nad tým, či je na mňa Martin pyšný. Sama vo svojich očiach som sa mu nevyrovnala, a zdalo sa mi to ako normálny stav. Niečo, čo je dané. Chodili síce ku mne všetky manželky a priateľky jeho blízkych spolupracovníkov, ale to sa mi nejavilo ako extra zásluhy. Nemala som v sebe odvahu, akú mala Maja, ani zanovitosť mojej sestry, ktorá sa zažrala do kariéry a žiadna méta jej nebola dosť vysoká. „Nebudem nikdy od nikoho závislá,“ vyhlasovala a veru, čoskoro zarábala lepšie ako ja.


  Ale či je nezávislosť pre mužov sexi, hm, to je na pováženie.


  Súdiac podľa sexu, ktorý mala s Viktorom presne po šiestich mesiacoch a dvanástich dňoch, asi hodinku po tom, čo sa náhodne stretli v meste, by to mohlo platiť. Sila znovu nájdeného puta zatienila všetky výčitky, a aj keď ich pozliepaný vzťah vykazoval občasné poruchové hlásenia, pozliepaný sex evidentne žiadnu ujmu z odlúčenia neutrpel. Naopak. No chodili okolo seba po špičkách. Jemne našľapovali v staronovom teritóriu, nezávislá Gréta, rozháraný Viktor, staré problémy, nová chuť riešiť ich. Akurát slová vypúšťali o niečo opatrnejšie.


  Sťahovanie už mali nacvičené, netrvalo to ani víkend, a veci boli vo svojich zabehaných koľajach. Chýbala mi hlavne po večeroch, ktoré mi pripadali čoraz dlhšie a čoraz osamelejšie. Aj keď to bude asi nejaký klam, nie očný, ale duševný, lebo veď osamelosť má pravdepodobne konštantný rozmer. Nie je väčšia alebo menšia, depresívna mrcha, čo si raz na vás zasadne ako kvočka a potom už len vyčkáva, aby slnko zapadlo, a udrie. Keď sa začala výstavba domov v Stupave, tuším sa ten projekt volal Šťastné bývanie, Martin sa už naším životom doslova len mihal. Volať som mu prestala takmer úplne, lebo z piatich telefonátov mi aj tak štyri nezdvihol a potom mi posielal predvolené odpovede, ktoré ponúkal výrobca tele fónu, typu Prepacte, zavolam neskor. Večery boli naše s Filipkom, celý dom bol naše ihrisko, výskali sme a hrali naháňačku, až kým o ôsmej neodpadol a dom stíchol.


  Občas som zaspala s ním. Hlavne keď boli úmorné dni, priveľa klientok a náročnejších zákrokov.


  Ako v ten večer. Filipko mi do posledného dychu rozprával zážitky zo škôlky (Mami, a Davidko sa so mnou nechcel hrať, lebo nemám takú figúrku mocnej ondatry z kinderka ako on! Zajtra ti ju skúsim zohnať, chrobáčik. Ale, mami, nemôže to byť tá so zeleným chvostom, len tá so žltým. Dobre, chrobáčik, prestaň už rapotať a spi. Mami? Nebude sa mi snívať nič zlé? Nebude. Ani o Martinkovi Klingáčikovi? Ani. Mami? Filipko, spi už, lebo ti tú mocnú ondatru zajtra nekúpim.).


  O ôsmej mi zasvietila správa Pridem neskor, sedim s Kamilom.


  Zaspali sme pod teplou perinou ako polená. Keď som sa strhla zo spánku, rýchlo som nahmatala mobil, aby som skontrolovala čas.


  23.10. Stihla som si len uvedomiť, že Martin ešte nie je doma. Potom som začula zlovestné syčanie, a keď som rozospatá dala nohu dole z postele, čľupla som do vody.


  


  Kapitola dvadsiata štvrtá


  


  K mojej cti slúži, a to si o sebe nič extra nenamýšľam, že prvýkrát som sa rozplakala až o päť minút.


  Brodila som sa naslepo vo vode a snažila som sa ísť za zdrojom toho zvuku. Všade, kam som dovidela, ticho stála voda, zaplavila každú škáru a odrážala moju zdesenú tvár.


  Horúčkovite som stláčala tlačidlá telefónu a koneč ne som roztrasenými prstami dokázala vytočiť Mar tina.


  Nezdvihol.


  Zopakovala som voľbu ešte raz, všetky zvuky sa groteskne ozývali v ľudoprázdnom dome a potvrdzovali, ako veľmi som sama.


  Ešte raz.


  Strach mi pomaličky zaplavoval celé telo. Blížila som sa ku komore, odkiaľ sa valila voda, a opatrne som si posvietila displejom, či niečo uvidím.


  Voda so syčaním tryskala odniekiaľ z okolia elektrického bojlera. Zaspätkovala som. Stratená, paralyzovaná hrôzou. Nevedela som, či nás nejaký skrat nemôže zabiť. Nevedela som, komu zavolať. Nevedela som, či sa mám vrátiť do izby a chrániť syna. Či môže niečo vybuchnúť. Či mám utiecť.


  Nohy mi zmrzli v studenej vode na ľad. Vyliezla som na kuchynskú linku a zavolala som jedinému človeku, o ktorom som vedela, že zdvihne.


  „Oci,“ zašepkala som.


  „Zuzka, čo je?“ ozval sa otec ostražito, lebo si za sekundu zrátal, že nevolám len tak.


  „Oci, vytopilo dom. Všade je voda. Martin tu nie je,“ zosmolila som základné informácie.


  „Dobre. Neboj sa, počúvaš ma, Zuzka?“ otcov hlas znel upokojujúco, ale razantne. Počula som, že si medzitým chvatne obúva topánky.


  „Musíš zastaviť hlavný prívod vody. Vieš, kde je?“


  „Myslím, že v studni.“


  „Je to tá červená páčka. Zvládneš to. Utekaj. Už som na ceste.“


  Tackala som sa k studni ako opitá. Zakopávala som o kamene a kríčky, zdvihla som poklop a hľadala som po pamäti páčku.


  Pomaly som ju otočila na druhú stranu.


  Syčanie ustalo, vodu som odstavila a zaliali ma slzy. Samovoľne mi stekali po tvári, ako som bežala späť do domu, a nedokázala som vyhodnotiť, čo sa stalo, čo sa deje a čo bude nasledovať.


  Uprostred obývačky stál vo vode Filipko. Prešľapoval, ako keby si máčal nohy v Karibiku, stískal premočené plyšové hračky, z ktorých mu tiekla voda cícerkom na pyžamko.


  Pozeral na mňa a prekvapene sa spýtal:


  „Maminka, prečo plačeš?“


  Utrela som si slzy do rukáva a reštartovala pud sebazáchovy.


  Kŕčovito som čo najviac dvíhala kútiky úst, nech sa to aspoň podobá na úsmev.


  „Neplačem,“ povedala som, no roztrasený hlas ma prezradil. Zhlboka som sa nadýchla. „Len mi prišlo trošku ľúto, lebo nám praskla taká rúrka, vieš, a máme tu malú potopu. Budeme to musieť poupratovať.“


  Filip sledoval každý záchvev moje tváre a rozhodoval sa, či sa definitívne rozplače, alebo bude hrdinsky potopu likvidovať s maminkou.


  „Miláčik, poď, dáme si gumáky a počkáme dedka, už je na ceste, dobre?“ zdvihla som ho na ruky a vyšli sme na tmavú chodbu. Čľapkali sme bezmocne vo vode, ktorá zaplavila celý náš krásny nový dom. Obzerala som sa po spúšti a odhadovala som škody, no na nič som neprišla. Presahovalo to medze mojej predstavivosti. Nábytok stál vo vode, koberce plávali, pod vodou boli kožušiny, čo sme mali v obývačke pred gaučom, natiekla do predlžovačiek, škatúľ s hračkami. Prebleslo mi hlavou, ako sa asi musia cítiť ľudia, ktorí zažijú povodeň.


  A toto bola pritom čistá voda.


  Ale aj tak, nebudeme mať kde žiť.


  Šmátrala som v komore po baterke a vybrala som sa s Filipkom zachraňovať autíčka. Stáli pekne v rade, pod hladinou.


  „Takto autíčko vyberieš a poutieraš do uteráčika, dobre, chrobáčik?“ ukazovala som mu plán práce a tvárila som sa, že je to vlastne normálne veľké upratovanie.


  „Sem ich budeme ukladať,“ ukázala som na postieľku, lebo bola vysoká a žiadna záplava ju neohrozovala.


  Vyskúšala som ešte raz prezvoniť Martina.


  Nič. Oprela som sa o zárubňu a neveriacky som sa obzerala okolo seba.


  Potom sa to už zbehlo rýchlo.


  Prišiel otec, roztiahol svoje ochranné krídla a schoval do vrecka celý záchranársky tím. Zohnal vodára, zavolal havarijnú službu, žartoval s Filipom, zakázal mi plakať a usadil ma do kresla. Odtiaľ som ako kôpka nešťastia sledovala chlapov, ako kmitali po dome v premočených topánkach a rozprávali sa slangom nepochopiteľným pre opačné pohlavie. Vodár striedavo rúbal do steny a vykrikoval, že by dal zobrať výučný list tomu, kto tú vodu inštaloval, behal do studne a späť, havarijní chlapíci dotrepali čerpadlo s obrovskou harmonikovou hadicou a naháňali vodu, aby sa čo najrýchlejšie odčerpala, Filipko trpezlivo utieral svojich deväťdesiat autíčok a ja som len sedela, sedela, neschopná užitočného činu.


  Martin prišiel po polnoci.


  Zmätene vkročil do obývačky a šokovane sa spýtal: „Preboha, ste v poriadku?“


  Nebola som v poriadku, no nechcela som ťa tým zaťažovať.


  Nikdy som nebola v poriadku, keď si s nami nebol.


  Strašne si mi chýbal.


  Žiarlila som.


  Bála som sa.


  Nemala som plán B.


  Bola som ako bez ruky, bez nohy, bez teba, ktorý vždy vieš, čo treba urobiť a čo je správne.


  Chcela som sa ťa dotýkať, a ty si sa odťahoval, chcela som byť súčasťou toho sveta, ktorý si nosil domov vo svojich očiach.


  Nemám na to.


  Vedela som to dávno predtým, ako si mi to povedal.

